CELEX: 32017D1412
Language: da
Date: 2017-08-01 00:00:00
Title: Kommissionens gennemførelsesafgørelse (EU) 2017/1412 af 1. august 2017 om anerkendelse af Fiji i henhold til Europa-Parlamentets og Rådets direktiv 2008/106/EF for så vidt angår ordningerne for uddannelse og udstedelse af kvalifikationsbeviser til søfarende (meddelt under C(2017) 5277) (EØS-relevant tekst. )

3.8.2017   
            
            
               DA
            
            
               Den Europæiske Unions Tidende
            
            
               L 202/6
            
         KOMMISSIONENS GENNEMFØRELSESAFGØRELSE (EU) 2017/1412
   af 1. august 2017
   om anerkendelse af Fiji i henhold til Europa-Parlamentets og Rådets direktiv 2008/106/EF for så vidt angår ordningerne for uddannelse og udstedelse af kvalifikationsbeviser til søfarende
   
      
         (meddelt under C(2017) 5277)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2008/106/EF af 19. november 2008 om minimumsuddannelsesniveauet for søfartserhverv (1), særlig artikel 19, stk. 3, og
   ud fra følgende betragtninger:
   
               (1)
            
            
               En medlemsstat kan i henhold til direktiv 2008/106/EF beslutte ved påtegning at anerkende sønæringsbeviser eller kvalifikationsbeviser for søfarende, der er udstedt af tredjelande, forudsat at det pågældende tredjeland er anerkendt af Kommissionen. Tredjelandene skal opfylde alle krav i Den Internationale Søfartsorganisations konvention om uddannelse af søfarende, om sønæring og om vagthold fra 1978 (STCW-konventionen).
            
         
               (2)
            
            
               Den 18. februar 2011 anmodede Tyskland om anerkendelse af Fiji. Kommissionen har efter denne anmodning kontaktet Fijis myndigheder med henblik på at foretage en vurdering af ordningerne for uddannelse og udstedelse af kvalifikationsbeviser i Fiji for at kunne fastslå, om Fiji overholder alle kravene i STCW-konventionen, og om der er truffet passende forholdsregler til at forebygge svig i forbindelse med kvalifikationsbeviser. Det blev forklaret, at vurderingen ville bygge på et informationskontrolbesøg, som foretages i Fiji af eksperter fra Det Europæiske Agentur for Søfartssikkerhed (agenturet).
            
         
               (3)
            
            
               Kommissionen har foretaget en vurdering af ordningerne for uddannelse og udstedelse af kvalifikationsbeviser i Fiji på grundlag af resultaterne af et kontrolbesøg, der fandt sted i juni 2013, og under hensyntagen til en korrigerende handlingsplan, som Fijis myndigheder forelagde på eget initiativ i september 2014 og supplerede i december 2014.
            
         
               (4)
            
            
               I vurderingen konstaterede Kommissionen, at der var en række områder, som Fijis myndigheder skulle rette op på, bl.a. mangler i forbindelse med nationale bestemmelser, såsom manglende bestemmelser om, hvilke kvalifikationer visse kategorier af undervisere skal være i besiddelse af, utilstrækkelige eller ufuldstændige certificeringskrav og mangler i forbindelse med kvalitetsstyringsprocedurerne.
            
         
               (5)
            
            
               I april 2015 forelagde Kommissionen Fijis myndigheder en vurdering, der byggede på resultaterne af kontrolbesøget i juni 2013, og hvori der blev taget højde for den supplerende korrigerende handlingsplan.
            
         
               (6)
            
            
               Fijis myndigheder indgav en ajourført korrigerende handlingsplan i juni 2015.
            
         
               (7)
            
            
               På grundlag af alle de foreliggende oplysninger har Kommissionen konkluderet, at Fijis myndigheder har truffet foranstaltninger til at bringe Fijis ordninger for uddannelse og certificering af søfarende i overensstemmelse med kravene i STCW-konventionen, med en enkelt undtagelse vedrørende certificeringskrav.
            
         
               (8)
            
            
               Fiji har bl.a. vedtaget ny lovgivning for at afhjælpe de konstaterede mangler vedrørende de nationale bestemmelser og har ajourført kvalitetsprocedurerne i sin administration og i sine maritime uddannelsesinstitutioner samt disse institutioners læseplaner og uddannelsesprogrammer.
            
         
               (9)
            
            
               Kommissionens tjenestegrene har anmodet Fijis myndigheder om at redegøre nærmere for det problem vedrørende certificeringskrav, som Kommissionen konstaterede, jf. betragtning 7. Det konstaterede problem rejser under ingen omstændigheder tvivl om den generelle positive vurdering.
            
         
               (10)
            
            
               Slutresultaterne af vurderingen viser, at Fiji opfylder kravene i STCW-konventionen og har truffet passende forholdsregler til at forhindre svig i forbindelse med kvalifikationsbeviser.
            
         
               (11)
            
            
               Medlemsstaterne har modtaget en rapport om resultaterne af vurderingen.
            
         
               (12)
            
            
               Foranstaltningen i denne afgørelse er i overensstemmelse med udtalelse fra Udvalget for Sikkerhed til Søs og Forebyggelse af Forurening fra Skibe —
            
         VEDTAGET DENNE AFGØRELSE:
   Artikel 1
   Fiji anerkendes i henhold til artikel 19 i direktiv 2008/106/EF for så vidt angår ordningerne for uddannelse af og udstedelse af kvalifikationsbeviser til søfarende.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 1. august 2017.
      
         
            På Kommissionens vegne
         
         Violeta BULC
         
            Medlem af Kommissionen
         
      
   
   
      (1)  EUT L 323 af 3.12.2008, s. 33.